Х1окху хьадисехь Делан Элчано (Делера салам- маршалла хуьлийла цунна) билгалдо, нигат хиларца бен 1амал цахилар, адамна шен нигате хьаьжжина ял луш, бекхам беш а хилар, цо дика дахь – диканца, цо вуон дахь – вуонца а. Нигат дика хиллачун 1амал а дика хуьлу, шеко йоцуш, амма шен нигат вуон хиллачун 1амал а вуон хуьлу, шеко йоцуш, – гуш долчу суьртахь иза дика хетахь а, нахана гайтархьама дика 1амал еш волчунна санна. Делан Элчано (Делера салам- маршалла хуьлийла цунна) иштта билгалдина, Делан дуьхьа, Цуьнан Элчанан (Делера салам-маршалла хуьлийла цунна) некъаца йог1уш йолу 1амал йинарг, – оцу стагана мела балар Делехь ду, цуьнан воьрзийла Дела реза хиларе, Цуьнан ялсаманига а ю, Дала Шена герга бигна, хаьржинчу нахаца цхьаьна. Ткъа Делан дуьхьа доцуш, кхечуьнан дуьхьа 1амал йинчунна мела балар, бекхам бар а, – цо гайтархьама моттарг1анаш лелош шен дуьхьа 1амал йинчунна т1ехь ду, цунна я шен дег1ана дан зен я пайда боцуш, адам далийта я дендан, я г1атто а ницкъ боцуш волчу. Делан Элчано (Делера салам-маршалла хуьлийла цунна) оцу хьадисехь 1амалшна юккъера къаьсттина х1ижрат дар хьахийна, цхьадерг хьахорца массо х1уманна т1ехь само яйтархьама. Кхетам болчу нахана девзаш ду, кхузахь дийцинарг къаьсттина х1ижрат дарх доьзна цахилар, цо берриге шари1атан белхаш чулоцуш хилар а.